Per Clausen (EL), 2010-05-25:
Jeg synes jo sådan set, at det er meget udmærket, at Socialdemokraterne og delvis også SF og Det Radikale Venstre i en række konkrete beslutningsforslag her i Folketingssalen i løbet af de seneste måneder har sat fokus på nogle af de mangler, som der er i den energiaftale, som alle Folketingets partier med undtagelse af Enhedslisten har indgået.
Det er vi selvfølgelig glade for, for det understreger, at den kritik, vi har haft af forliget, hele tiden har været rigtig, og at der altså var brug for at bygge videre på det.
Jeg synes sådan set også, at det er meget godt, at man har nogle diskussioner i Folketingssalen om energipolitik, som også har et konkret indhold.
Sagen er jo, at der også kommer en dag efter det forlig, der gælder nu, og hvis man ikke i den nuværende fase skulle begynde at have nogle diskussioner om, hvor vi vil hen, så er det jo svært at forestille sig, hvornår det skulle ske.
Jeg har i hvert fald selv rigtig dårlige erfaringer med, at diskussioner altid enten rejses for tidligt eller for sent, eller også er der noget helt tredje galt, når man kommer med et forslag.
Der er i hvert fald altid et eller andet med timingen, som ikke passer, ligesom man i dag kan forstå, at Det Konservative Folkeparti synes, at det er helt i orden at gå ud i medierne at sige, at man vil bryde et forlig, og derefter at det er helt forkasteligt, at nogle fremsætter et beslutningsforslag i Folketinget, som måske handler om at præcisere et forligsindhold.
Parlamentarisme kan være vanskeligt, og der kan være mange fælder at falde i.
Det, der er pointen i den her sag, er, at Danmark jo faktisk tilbage i starten af 1990'erne havde en række udmærkede initiativer på vej på bølgekraftområdet.
Vi var kommet rigtig langt i forskningsdelen, og vi stod umiddelbart over for at skulle etablere nogle demonstrationsanlæg, som nu også hedder testcentre – vel fordi det så er den samme betegnelse, som man bruger på vindmølleområdet; så er det nemt, og så forstår man, hvad det handler om – som skulle etableres i fuldskala, og som sådan set er en forudsætning for at komme videre.
Det er, fordi nogle ting, om jeg så må sige, skal afprøves i fuldskala – det kan ikke klares med små legetøjsfigurer eller med videnskabelige udregninger på computere; det skal udføres i fuldskala.
Så skete der bare det rigtig ærgerlige, at da Venstre og Konservative overtog regeringsmagten i starten af dette årtusind, var en af de ting, som man ikke rigtig syntes, det var værd at bruge penge på, vedvarende energi – og bølgekraft var et af de områder, der blev ramt.
Det betød, at meget af den forskning osv., som blev udviklet, faktisk nu er ved at blive virkeliggjort i helt andre lande.
Det er selvfølgelig vældig sympatisk, at man i Danmark udvikler nogle ting og så lader andre nationer tjene pengene på det, når det bliver ført ud i livet, men det er måske ikke entydig klogt.
Så derfor er Enhedslisten bestemt tilhænger af, at vi prioriterer at arbejde med bølgekraft.
Man kan vel også sige, at for så vidt der overhovedet er noget potentiale i bølgekraft, og det tror jeg sådan set at der er meget stor enighed om, så er det vel også forholdsvis indlysende, at det er noget, som vi i Danmark kunne nyde godt af.
Der er heller ingen tvivl om, at der inden for nogle af de industriarbejdspladser, inden for nogle af de havnebyer, f.eks. Esbjerg, hvor man har offshore industrien, Lindøværftet osv., vil kunne være masser af arbejdspladser i at udvikle bølgekraft og bølgekraftanlæg.
Så Enhedslistens grundsynspunkt er altså, at den socialdemokratiske tanke om at prioritere det fremadrettet er rigtig, rigtig fornuftig.
Vi synes så måske, at et af problemerne ved det her forslag er, at det, fordi man skal holde det inden for to så indimellem begrænsende rammer, hvor det ene er forligsområdet og det andet Socialdemokraternes forslag til finanslov, godt kan være, at udspillet i virkeligheden er blevet for beskedent i forhold til den udfordring, som vi er stillet over for.
Men der kan jeg jo så bare sige, at jeg er sikker på, at vi vil få anledning til at drøfte elementer som dem her både i forhold til en kommende energiaftale, hvor jeg håber på, at de parlamentariske forhold udvikler sig sådan, at Enhedslisten i det mindste bliver inviteret med til forhandlingerne, og vel også i forhold til nogle af de kommende finanslove, hvor jeg også håber, at de parlamentariske forhold udvikler sig sådan, at Enhedslistens deltagelse kan komme op i nærheden af i hvert fald et trecifret minuttal.
Det vil givetvis kunne påvirke det fornuftigt, og jeg tror, at de her ting vil komme til at spille en vigtig rolle.
Så vi er altså grundlæggende positive over for det socialdemokratiske beslutningsforslag, selv om det godt kunne være, at en meget detaljeret gennemgang af det ville føre til, at det blev lidt anderledes end det, der ligger her.